## Odluka o provođenju mjera utvrđenih rezolucijama vijeća sigurnosti Ujedinjenih naroda 1572 (2004), 1584 (2005), 1643 (2005), 1727 (2006), 1893 (2009) u svezi sa sankcijama protiv Republike Cote D ivoire

### NN 89/2010 (19.7.2010.), Odluka o provođenju mjera utvrđenih rezolucijama vijeća sigurnosti Ujedinjenih naroda 1572 (2004), 1584 (2005), 1643 (2005), 1727 (2006), 1893 (2009) u svezi sa sankcijama protiv Republike Cote D ivoire

VLADA REPUBLIKE HRVATSKE

2518

Na temelju članka 4. Zakona o međunarodnim mjerama ograničavanja (»Narodne novine«, broj 139/2008), Vlada Republike Hrvatske je na sjednici održanoj 1. srpnja 2010. godine donijela

ODLUKU

O PROVOĐENJU MJERA UTVRĐENIH REZOLUCIJAMA VIJEĆA SIGURNOSTI UJEDINJENIH NARODA 1572 (2004), 1584 (2005), 1643 (2005), 1727 (2006), 1893 (2009) U SVEZI SA SANKCIJAMA PROTIV
REPUBLIKE COTE D'IVOIRE

I.

Ovom Odlukom provode se mjere utvrđene rezolucijama Vijeća sigurnosti Ujedinjenih naroda 1572 (2004), 1584 (2005), 1643 (2005), 1727 (2006), 1893 (2009), a koje se odnose i na popis fizičkih osoba koje podliježu mjerama iz stavaka 9. i 11. Rezolucije 1572 (2004) i stavka 4. Rezolucije 1643 (2005), koji je u prilogu i sastavni je dio ove Odluke.

II.

Zabranjuje se ulazak ili prolazak preko teritorija Republike Hrvatske svim osobama koje odredi Odbor osnovan stavkom 14. Rezolucije 1572 (2004) (u daljnjem tekstu: Odbor), koje predstavljaju prijetnju miru i procesu nacionalnog pomirenja u Cote d'Ivoire, osobito onih osoba koje blokiraju provedbu Sporazuma iz Linas-Marcoussisa i Sporazuma Accra III, svake druge osobe za koju je na osnovi relevantnih informacija utvrđeno da je odgovorna za ozbiljna kršenja ljudskih prava i međunarodnog humanitarnog prava u Cote d'Ivoire, svake druge osobe koja javno potiče mržnju i nasilje, te svake druge osobe za koju Odbor utvrdi da krši mjere uvedene točkom III. ove Odluke, pod uvjetom da ništa u ovoj točki ne obvezuje Republiku Hrvatsku da svojim državljanima odbije ulazak na svoj teritorij.

Mjere nametnute ovom točkom neće se primjenivati kada Odbor utvrdi da se takvo putovanje opravdava iz humanitarnih potreba, uključujući i vjerske obveze ili kad Odbor zaključi da bi iznimka dodatno unaprijedila ciljeve rezolucija Vijeća sigurnosti, za mir i nacionalno pomirenje u Cote d'Ivoire, te za stabilnost u regiji.

III.

Zabranjuje se pravnim i fizičkim osobama izravnu ili neizravnu opskrbu, prodaju ili prijenos u Cote d'Ivoire, s teritorija Republike Hrvatske ili od strane državljana Republike Hrvatske ili korištenjem plovila ili zrakoplova pod zastavom Republike Hrvatske, oružja i s oružjem povezanih materijala svih vrsta, osobito vojnih zrakoplova i opreme, bez obzira na to potječe li navedena roba s teritorija Republike Hrvatske, kao i pružanje bilo kakve pomoći, savjeta ili obuke povezane s vojnim aktivnostima.

Mjere nametnute ovom točkom neće se odnositi na:

– opskrbu i tehničku pomoć namijenjenu isključivo za potporu ili korištenje od strane UNOCI-ja i francuskih snaga koje im pružaju potporu,

– opskrbu neubojite vojne opreme namijenjene isključivo za humanitarnu ili zaštitnu upotrebu, te povezanu tehničku pomoć i obuku, odobrene unaprijed od Odbora,

– opskrbu zaštitnom odjećom, uključujući pancirne jakne i vojne kacige, privremeno izvezene u Cote d'Ivoire od strane osoblja Ujedinjenih naroda, predstavnika medija i humanitarnih i razvojnih radnika te povezanog osoblja, samo za njihovu osobnu upotrebu,

– robu privremeno izvezenu u Cote d'Ivoire snagama države koja poduzima akciju, u skladu s međunarodnim pravom, isključivo i izravno radi olakšanja evakuacije svojih državljana te onih za koje ima konzularnu odgovornost u Cote d'Ivoire, o čemu će se unaprijed obavijestiti Odbor,

– opskrbu oružjem i povezanim materijalom i tehničku obuku i pomoć namijenjenu isključivo za podršku ili korištenje u procesu restrukturiranja obrane i sigurnosnih snaga sukladno stavku 3. točki (f) Sporazuma iz Linas-Marcoussisa, koje je unaprijed odobrio Odbor.

IV.

Republika Hrvatska zamrznut će svu imovinu, financijska sredstva i gospodarske resurse koji se nalaze na njenom teritoriju, a koje posjeduju ili nadziru, izravno ili neizravno, osobe koje Odbor odredi sukladno točki II. ove Odluke ili kojima raspolažu subjekti u vlasništvu ili pod nadzorom, izravnim ili neizravnim, tih osoba koje nastupaju u njihovo ime ili prema njihovim uputama, kako to utvrdi Odbor, te se nadalje obvezuje osigurati da državljani Republike Hrvatske ili bilo koje osobe na njenom teritoriju ne učine bilo kakvu imovinu, financijska sredstva ili gospodarske resurse dostupnima takvim osobama ili subjektima ili u njihovu korist.

V.

Mjere nametnute točkom IV. ove Odluke ne odnose se na imovinu, financijska sredstva i gospodarske resurse za koje je Republika Hrvatska utvrdila da su:

– nužne za pokrivanje osnovnih troškova, uključujući plaćanje hrane, najamnine ili hipoteke, lijekova i liječenja, poreza, premija osiguranja te naknade za režije ili isključivo za plaćanje primjerenih stručnih honorara ili za povrat troškova nastalih vezano uz pružanje pravnih usluga ili honorara ili troškova usluga za redovno držanje ili održavanje zamrznutih financijskih sredstava, financijske imovine i gospodarskih resursa, nakon što Republika Hrvatska dostavi Odboru obavijest o namjeri da, kad je to primjereno, odobri pristup financijskim sredstvima, drugoj financijskoj imovini i gospodarskim resursima, ako u roku od dva radna dana od takve obavijesti Odbor ne donese negativnu odluku;

– nužni za pokrivanje izvanrednih troškova, pod uvjetom da je Republika Hrvatska o takvoj odluci obavijestila Odbor i da je on odobrio takvu odluku;

– predmet sudske, administrativne, arbitražne presude ili prava na zapljenu, jer u tom slučaju financijska sredstva, druga financijska imovina i gospodarski resursi mogu biti upotrijebljeni za zadovoljavanje prava na zapljenu ili primjenu presude, pod uvjetom da su pravo na zapljenu ili presuda doneseni prije dana usvajanja Rezolucije 1572 (2004), da nisu u korist osoba ili subjekata određenih od strane Odbora, te da je o tome Republika Hrvatska izvijestila Odbor.

VI.

Zabranjuje se uvoz u Republiku Hrvatsku neobrađenih dijamanata iz Cote d'Ivoire.

VII.

Stalna koordinacijska skupina za praćenje provedbe međunarodnih mjera ograničavanja, te praćenje i koordinaciju primjene mjera ograničavanja (u daljnjem tekstu: Stalna koordinacijska skupina) zadužuje se za praćenje i koordinaciju provedbe, te izvještavanje o ovoj Odluci.

Tijela državne uprave nadležna za primjenu međunarodnih mjera ograničavanja dužna su dostaviti podatke Stalnoj koordinacijskoj skupini o poduzetim mjerama, kako bi ona o istom mogla izvješćivati Vladu Republike Hrvatske, te pripremati izvješća za Vijeće sigurnosti Ujedinjenih naroda.

VIII.

Izmjene i dopune lista mjera ograničavanja iz rezolucija 1572 (2004), 1584 (2005), 1643 (2005), 1727 (2006), 1893 (2009), te popis fizičkih osoba koje podliježu mjerama iz stavaka 9. i 11. Rezolucije 1572 (2004) i stavka 4. Rezolucije 1643 (2005) Vijeća sigurnosti Ujedinjenih naroda, vodit će Ministarstvo vanjskih poslova i europskih integracija, te će u skladu sa Zakonom o međunarodnim mjerama ograničavanja izvještavati nadležna tijela.

IX.

Za provedbu mjera iz ove Odluke zadužuju se nadležna tijela.

X.

Prilog iz točke I. ove Odluke ne objavljuje se u »Narodnim novinama«.

XI.

Ova Odluka stupa na snagu danom objave u »Narodnim novinama«.

Klasa: 004-01/10-04/10

Urbroj: 5030105-10-1

Zagreb, 1. srpnja 2010.

Predsjednica
Jadranka Kosor, dipl. iur., v. r.

Odluka, NN 89/2010-2518